Trelis/gawiki huggingface dataset:
Joe Joe Mac an Iomaire. Siopadóir agus adhlacóir as Conamara ab ea Joe Joe Mac an Iomaire, nó Joe Joe Ridge.
Rugadh agus tógadh sna Doireadha i gCasla é, áit a raibh siopa agus teach tábhairne ag a athair, Joe Mór Mac an Iomaire, fear gnó agus Comhairleoir Contae sna 1950idí agus 1960idí. Bhí Joe Joe ag obair sa siopa agus sa teach tábhairne go dtí gur athoscail sé siopa “Tigh Mhonica Bheag” i dTír an Fhia sa bhliain 1975. 
Fuair sé bás ar an 11 Meitheamh 2015.
Tá a mhac Pádraig Joe Joe Mac an Iomaire ina pholaiteoir de chuid Fine Gael.
Camille Grammer. Is aisteoir, damhsóir, mainicín, agus réalta teilifíse Meiriceánach í Camille Meyer (née Donatacci, agus Camille Grammer le linn di a bheith pósta le Kelsey Grammer). Rugadh ar an 12 Meán Fómhair 1968 in Newport Beach, California í. Is fearr aithne uirthi as a páirt sa tsraith theilifíse réaltachta "The Real Housewives of Beverly Hills". 
Thosaigh Meyer a gairm mar dhamhsóir, mainicín agus aisteoir, agus bhí sí ina scríbhneoir agus léiritheoir do Grammnet Productions chomh maith. Ó 1997 go 2011, bhí sí posta le Kelsey Grammer, aisteoir Meiriceánach. 
Tús a tsaoil.
Rugadh Meyer in Newport Beach, California agus d'fhás sí aníos in Cedar Grove, New Jersey. Thug sí faoi litríocht an Bhéarla in Montclair State College in New Jersey, ag freastal di ar Ollscoil Nua Eabhrac agus ar Scoil Drámaíochta, Scannánaíochta agus Teilifíse UCLA.
Gairm.
In 2010, bhí sí ar dhuine de na chéad daoine a raibh príomhpháirt acu sa tsraith "The Real Housewives of Beverly Hills." Cé nach bhfuil sí sa tsraith mar phríomhphearsa níos mó, bíonn sí le feiceáil mar phearsa pháirtaimseartha agus mar aoi i roinnt séasúr. Ba é an clár a craoladh ar an 13 Eanáir 2011, nuair a nocht sí nach raibh suim ag a fear céile go mbeidís pósta a thuilleadh, an buaic-chraoladh teilifíse i measc daoine 18-49 mbliana d'aois i gcomparáid le gach cainéal eile teilifíse cábla sa sliotán ama céanna. Ba é sin an clár ba airde rátáil i measc an luchta féachana an séasúr sin.
Domhnall Ó Baoighill. Rugadh Domhnall Ó Baoighill (nó "Daniel Boyle") i gCroithlí, Contae Dhún na nGall ar 25 Eanáir 1878, an duine ba shine de Daniel Boyle agus Ellen Boyle. Phós siad i nGaoth Dobair ar 27 Eanáir 1876. Ba as Croithlí eisean, naoi mbliana is fiche d’aois, ní raibh sé pósta roimhe, feirmeoir a bhí ann, agus ba é Daniel Boyle (caillte) a athair. Ba as Dobhair ise, 20 bliain d’aois, ní raibh sí pósta roimhe , agus ba é Mánus Boyle a hathair (John a thugtar air mar atá ráite ar an teastas pósta).
Seo mar a bhí an teaghlach sa bhliain 1901.
Oideachas agus gairmréim.
Bhí Domhnall ag obair mar "tae agent." Oíche an daonáirimh bhí sé ag lóistín i mbaile Ráth Bhoth.
Fuair Domhnall teastas ó Choláiste Uladh (Cloich Chionnaola) i mí Lúnasa 1907, agus thosaigh sé láithreach ag obair mar thimthire le Conradh na Gaeilge, i gcontaetha Dúin, Ardmacha, Lú agus Mhuineacháin. Chaith sé mí ar dtús i gcuideachta Aodha Uí Dubhthaigh ag foghlaim na ceirde.
Phós sé Kathleen Lacey ag Damhliag, Co na Mí ar 27 Iúil 1910.
Oíche an daonáirimh i 1911 , bhí Domhnall, mar bhall de Chonradh na Gaeilge, ag lóistín i Sráid San Proinsias i nGaillimh.
Anseo tá sé ina shuí i measc cuid dá chomh-thimthirí. Ar chúl, tá Peadar Ó hAnnracháin, Seán Ó Muirthile, Seán Ó Cearbhaill, Mícheál Ó Briain, Mícheál Ó Foghlú; ina suí tá Seán Mac Éinrí, Domhnall Ó Baoighill, Seán Ó Ruadháin. (Pictiúr: Pádraig Ó Cearbhaill, "B'aoibhinn a Bheith Beo" (Coiscéim 1987), ón Chlaidheamh Soluis) 
Lean sé a thimthireacht i gconndaetha éagsúla ó thuaidh go dtí Geimhreadh 1914–15; bhí sé ag obair i nGlinntí Aontroma i 1910, mar shampla.
Bhí sé ar an bhfoireann teagaisc sa chéad seisiún de Choláiste Bhríde, Ó Méith sa bhliain 1912. Ina seasamh sa phictiúr seo tá Peadar Ó Dubhda agus Domhnall Ó Baoighill. Ina suí, tá Aodh Mac Gréachán, Eoin Mac Neill, agus Éamonn de Baldrain.
Scríobh Dubhghlas de hÍde litir mholta chuige, ag iarraidh post i 1915. Tá sé le tuiscint ón litir seo gur chaith Domhnall tamall i bpost riaracháin leis an mbóthar iarainn. Cuirtear síos air mar “fear gnó” i nDamhliag i 1919, agus mar “cheannaí” i 1948. Seans gur mhúin sé Gaeilge i nDroichead Átha in am éighinteacht.
Thug De hÍde cuireadh dó cuairt a thabhairt ar Áras an Uachtaráin in 1938.
Chuir sé Gaeilge le “Forairí an Mhachaire” ("Scouts of the prairie") i 1939.
Síltear gur úsáid sé "An Siolpach" mar ainm pinn freisin. Bhí litreacha ón Siolpach ar na "Derry People", mar shampla, ar 1943/01/30, 1943/02/13 agus 1943/02/27.
Fuair sé bás ar 30 Bealtaine 1948 agus tá sé curtha i nDamhliag, Contae na Mí.
Neasa Ní Chinnéide. Craoltóir Éireannach agus iarcheannasaí ar Rannóg na gCláracha Gaeilge in RTÉ is ea Neasa Ní Chinnéide.
Is cainteoir dúchais Gaeilge í. Rugadh agus tógadh i mBaile an Mhúraigh i gCorca Dhuibhne í. Rinne sí staidéar ar an tíreolaíocht i gColáiste na hOllscoile, Gaillimh agus bhain sí céim bhaitsiléara amach chomh maith le hArdteastas san Oideachas. Músclaíodh a spéis sa chraoltóireacht le linn na tréimhse seo freisin, agus fuair sí post páirtaimseartha le Raidió na Gaeltachta i gCasla agus í fós ina mac léinn.
Chaith sí ocht mbliana sna Stáit Aontaithe ag tabhairt faoi chéim dhochtúireachta sa tíreolaíocht sular fhill sé ar Éirinn in 1986. Fuair sí post lánaimseartha le Raidió na Gaeltachta, agus thosaigh sí féin agus Seán Ó Tuairisg ag cur an chláir “Cúrsaí” i láthair, clár a bhí á chraoladh cúig oíche sa tseachtain ar feadh tamaill. In 1995, ceapadh í ina Ceannasaí ar Rannóg na gCláracha Gaeilge in RTÉ.
Seirbhís phoiblí.
Bhí sí ina cathaoirleach ar an bhFéile Idirnáisiúnta Scannán agus Teilifíse agus ar Choiste na hÉireann den Bhiúró Eorpach do Theangacha Neamhfhorleathana sna 1990idí.
Saol phearsanta.
Tá sí pósta le John Hegarty a bhí ina phropast ar Choláiste na Tríonóide, Baile Átha Cliath ó 2001 go 2011, agus tá beirt chlainne acu.
Darach Mac Con Iomaire. Is aisteoir, scríbhneoir agus stiúrthóir scannán Éireannach é Darach Mac Con Iomaire.
Scríobh agus stiúir sé ceithre chlár den tsraith "Corp + Anam" in 2011, agus scríobh sé eipeasóid de shraith theilifíse eile, "Síol", a craoladh in 2010. Bhí páirt aige sa ghearrscannán "Padraig agus Nadia" in 2002, agus mar Harry Lyons in eipeasóid de chuid "Ros na Rún" in 1996. Is i nGaeilge amháin a oibríonn sé. Cé gur tógadh i mBaile Átha Cliath é, is as Conamara dá athair Liam Mac Con Iomaire, agus ba í Gaeilge an teanga a bhí aige ón gcliabhán. Chaitheadh an teaghlach laethanta saoire i gConamara freisin.
Bhí Mac Con Iomaire ina stiúrthóir ealaíne ar an Taibhdhearc, amharclann náisiúnta na Gaeilge, agus bronnadh Gradam Walter Macken air.
Dónall Mac Giolla Easpaig. Duine de na saineolaithe is mó ar logainmneacha na hÉireann is ea Dónall Mac Giolla Easpaig. Ceapadh é ina Phríomhoifigeach Logainmneacha sa Bhrainse Logainmneacha sa bhliain 1998.
Independent Ireland. Is páirtí polaitiúil é "Independent Ireland" (nó "Éire Neamhspleách") i bPoblacht na hÉireann, i bhfad amach ar an eite dheis.
Baill.
Cláraíodh an páirtí i mí na Samhna 2023 tar éis dó a bheith saolaithe ag beirt Theachtaí a bhíodh sa nGrúpa Neamhspleách Tuaithe sa Dáil - Richard O'Donoghue as toghcheantar Chontae Luimnigh agus Michael Collins as Corcaigh Thiar Theas. Bunaíodh 'Independent Ireland’ a deir siad ar mhaithe leis an "lear mór daoine a bhfuil a ndóthain faighte acu de pholasaithe Fhianna Fáil agus Fhine Gael, ach a bhfuil amhras fós orthu faoi Shinn Féin".
I mí Feabhra 2024, d'fhógair an Teachta Dála Neamhspleách as toghcheantar Ros Comáin-Gaillimh Michael Fitzmaurice tar éis fógairt go bhfuil sé anois leis an bpáirtí.
An Biúró Eorpach do Theangacha Neamhfhorleathana. Eagraíocht neamhrialtasach a bunaíodh in 1982 chun éagsúlacht teangacha agus mionteangacha a chur chun cinn ab ea an Biúró Eorpach do Theangacha Neamhfhorleathana (Béarla: "European Bureau for Lesser-Used Languages"). Cuireadh deireadh leis an eagraíocht in 2010. Bhí dlúthbhaint aige le Parlaimint na hEorpa agus le Comhairle na hEorpa, agus fuair sé maoiniú ón Choimisiún Eorpach agus ó eagraíochtaí rialtais áitiúla agus réigiúnacha.
D'fheidhmigh sé ar son an leathchéad milliún duine a labhraíonn mionteanga nó teanga réigiúnach san Eoraip.
Chuir an tAontas Eorpach deireadh le deontas oibriúcháin an Bhiúró in 2007 in ainneoin moltaí ó Pharlaimint na hEorpa, lena n-áirítear Tuarascáil Ebner in 2003 agus measúnú a rinne Ernst and Young (a choimisiúnaigh an AE féin) gur cheart don AE leanúint lena thacaíocht.
Rinne Bord Stiúrthóirí an Bhiúró cinneadh ar an 27 Eanáir 2010 an eagraíocht a dhúnadh mar gheall ar an ngearradh siar ar a chroímhaoiniú.
Tháinig an Líonra Eorpach um Chothromas Teangacha (Béarla: "European Language Equality Network", nó "ELEN") i gcomharbas ar an mBiúró. Tugann sé balleagraíochtaí de chuid an Bhiúró agus go leor eagraíochtaí eile timpeall na hEorpa le chéile. Faoi láthair, feidhmíonn ELEN ar son 44 teanga trí 60 balleagraíocht i 20 stát Eorpach.
An Líonra Eorpach um Chothromas Teangacha. Is eagraíocht neamhrialtasach idirnáisiúnta é an Líonra Eorpach um Chothromas Teanga (Béarla: "European Language Equality Network", nó "ELEN") atá gníomhach ar an leibhéal Eorpach. Oibríonn sé chun teangacha neamhfhorleathana na hEorpa a chosaint agus a chur chun cinn, .i. teangacha réigiúnacha, teangacha mionlaigh, teangacha atá i mbaol, teangacha comhoifigiúla, agus teangacha náisiúnta de chuid na náisiún beag.
Stair.
Dúnadh an Biúró Eorpach do Theangacha Neamhfhorleathana, eagraíocht neamhrialtasach cosúil le ELEN, in 2010, agus bunaíodh ELEN an bhliain dár gcionn. 
Obair.
Tá baint ag an Líonra le go leor tograí ar son teangacha neamhfhorleathana san Eoraip:
Bríd Ní Neachtain. Is aisteoir Éireannach í Bríd Ní Neachtain a rugadh i Ros Muc, Contae na Gaillimhe in 1959. Bhain sé cáil amach as rólanna ar na sraitheanna teilifíse "Ros na Rún" agus "Fair City", agus sa dráma "Dancing at Lughnasa" ar Broadway in Nua-Eabhrac. Tugadh ardmholadh di as a ról mar Chaitríona Pháidín sna leaganacha stáitse agus scannáin de Chré na Cille.
Luathshaol.
Rugadh i Ros Muc í, agus d'fhreastail sí ar Choláiste Chroí Mhuire sa Spidéal. 
Gairm.
Nuair a bhí sí amach sna déaga, chuala sí go raibh folúntas mar bhainisteoir cúnta stáitse le líonadh ag Amharclann na Mainistreach. Scríobh sé litir chuig Tomás Mac Anna, stiúrthóir na hamharclainne, agus fuair sí an post. Anois is arís, thug sé rólanna beaga i ndrámaí Gaeilge di, agus níos déanaí fuair sí rólanna níos tábhachtaí i nGaeilge agus i mBéarla. Fuair sí cuireadh ó Joe Dowling chun dul isteach sa ghrúpa Aisteoirí na Mainistreach. D'fhan sí leo go dtí na 1990idí nuair a ghlac sí páirt sa sobaldráma Rós na Rún ar TG4.
Saol pearsanta.
Tá sí pósta leis an iar-Sheanadóir Fiach Mac Conghail; tá beirt chlainne acu.
Clúmhilleadh. Is éard is clúmhilleadh ann ná coincheap sa dlí ina gcuirtear bréag ar dhuine chun a chlú a mhilleadh. Ráiteas clúmhillteach é ráiteas a cheapann baill réasúnta den tsochaí a dhéanann díobháil do do chlú. Níl ráiteas clúmhillteach más ráiteas fíor nó fíor go substainteach é.
Clúmhilleadh in Éirinn.
San Acht um Chlúmhilleadh, 2009 leagadh amach go dtabharfaí “tort an chlúmhillte” ar thort an leabhail agus ar thort na béadchainte araon agus deirtear ann gurb "éard atá i dtort an chlúmhillte ráiteas clúmhillteach maidir le duine a fhoilsiú, ar aon mhodh, do dhuine amháin nó do níos mó ná duine amháin (seachas an duine céadluaite), agus forléireofar “clúmhilleadh” dá réir." Reachtaítear freisin go "[mb]aineann ráiteas clúmhillteach le duine más rud é go bhféadfaí a thuiscint uaidh le réasún gur dó nó di a thagraíonn sé." 
Tá tort an chlúmhillte inchaingne gan cruthúnas ar dhamáiste speisialta.
Is in 2014 a gheall an rialtas athbhreithniú oifigiúil ar an dlí a bhaineann le clúmhilleadh. Níor thosaigh an obair i gceart go dtí 2016, nuair a d’fhógair Frances Fitzgerald (a bhí ina haire dlí agus cirt) go mbeadh deis ag an bpobal a dtuairimí a chur chun a roinne go dtí deireadh na bliana sin. 
Baineann cuid mhór dá míshuaimhneas le costais dlí agus go háirithe leis na damáistí gan teorainn a bhronnann giúiréithe go minic ar ghearánaithe. Ní call do ghearánaí fianaise shubstaintiúil a chur faoi bhráid cúirte chun a éileamh go ndearna tuairisc a bhí bréagach nó míchruinn dochar mór dó a chruthú.
Foilsíodh dréacht-Bhille in 2023.
Tuaisceart Éireann.
Ritheadh acht nua i dTuaisceart Éireann in 2022.
Red Bull Racing. Is foireann Ostarach de chuid Fhoirmle a hAon é Red Bull Racing (Ainm oifigiúil:Oracle Red Bull Racing), RBR nó Red Bull a thugtar air fosta. Is i Milton Keynes atá an fhoireann lonnaithe. Bunaíodh an fhoireann in 2005 tar éis cheannaigh Red Bull Jaguar Racing ar 15 Samhain 2004.
Máire Nic Dhonnchadha. Amhránaí ar an sean-nós as an gCaorán Mór ar an gCeathrú Rua ab ea Máire Nic Dhonnchadha (a d'éag ar an 1 Nollaig 2020). Bhí bua an cheoil ar an dá thaobh aici, ach is ó mháthair a hathar a fuair Máire go leor amhrán nuair a bhí sí óg. Chuaigh sí go dtí an tOireachtas den chéad uair in 1962, agus bhuaigh sí príomhchomórtas amhránaíochta an Oireachtais (ar a dtugtar Corn Uí Riada anois) sa bhliain 1964. Ina dhiaidh sin, thug sí duais speisialta don Oireachtas — Corn Mháire Nic Dhonnchadha — a bhronntar ar dhaoine nár bhuaigh aon duais amhránaíochta ag an Oireachtas cheana. Thaifead sí amhráin le Gael Linn, Comhaltas Ceoltóirí Éireann, agus RTÉ.
Aithint eintiteas ainmnithe.  
Is éard is Aithint eintiteas ainmnithe (Nó NER ó Named-entity recognition an Bhéarla) ann ná fothasc asbhainte faisnéise a fhéachann le heintitis ainmnithe a luaitear i dtéacs neamhstruchtúrtha a aimsiú agus a rangú i gcatagóirí réamhshainithe. Rudaí amhail ainmneacha duine, eagraíochtaí, láithreacha, cóid leighis, léirithe ama, cainníochtaí, luachanna airgeadaíochta, céatadáin, is araile a bhíonn i gceist.
Inis Mhic Cionaith. Is oileán i gContae na Gaillimhe amach ón gCeathrú Rua é Inis Mhic Cionaith. Tugtar an tOileán Mór air freisin. Tá an t-oileán tréigthe ón mbliain 1973.
Ag deireadh an 19ú haois, nuair a bhí Martin Kirwan ina thiarna talún sa cheantar, deirtear gur cuireadh iachall ar na tionóntaí teacht go dtí an t-oileán chun cíos a íoc, de bharr cúrsaí slándála.
Réamonn Jimmy Mac Donncha. Iomróir clúiteach as Inis Mhic Cionaith, i ngar don Cheathrú Rua, ab ea Réamonn Jimmy Mac Donncha (c.1938–2012). Bhain sé cáil amach ar dtús nuair a ghnóthaigh sé an craobhchomórtas sinsir curachaí canbháis ag Tóstal na mBád in 1955 in éineacht le Beairtle agus Pádraig Deáirbe. Ní raibh sé ach seacht mbliana déag d'aois ag an am. Ghnóthaigh sé an rás arís in 1959 in éineacht lena dheartháir Michael Jimmy agus Beairtle Deáirbe.
Blas (BBC). Is clár irise Gaeilge é Blas, a chraoltar ó Luan go Déardaoin ar BBC Raidió Uladh, ó 7:30 i.n. go 8.00 i.n. Craoltar “Blas Ceol” oíche Déardaoin ó 8.00 i.n. go 9.00 i.n. Thosaigh an clár in 1998.
Díríonn Blas ar nuacht agus ar scéalta a bhfuil spéis ag pobal na Gaeilge iontu: spórt, ealaíon, litríocht, polaitíocht, agus cúrsaí reatha san áireamh. Díríonn an clár go príomha ar nuacht agus scéalta ó Thuaisceart Éireann, ach clúdaíonn sé scéalta ó Phoblacht na hÉireann, agus ó Ghaeltacht na hAlban freisin.
Léiríonn BBC Gaeilge an clár, agus is iad Fearghal Mag Uiginn, Máire Bhreathnach, Dáithí Ó Muirí agus Caoimhe ‘Chats’ Ní Chathail na príomhláithreoirí. Cuireann Caoimhe ‘Ceol’ Ní Chathail ‘Blas Ceoil’ i láthair ar an Déardaoin, clár a chlúdaíonn ceol traidisiúnta agus ceol tíre. Cuireann Brian Mullen, duine de láithreoirí Blas ón tús, an seó Caschlár i láthair oícheanta Domhnaigh.
An tOspidéal Náisiúnta Leanaí, Éire. Tá ospidéal nua leanaí á thógáil i mBaile Átha Cliath. Beidh an tOspidéal Náisiúnta Leanaí suite in aice le Ospidéal San Séamas. Osclófar é i mí Aibreáin 2025 ar a luaithe.
Conspóidí.
Tá conspóid ag baint le tógáil an ospidéil beagnach ón tús. Bhí sé ina achrann le blianta fada faoi shuíomh an ospidéil seo, an dearadh a bheidh air agus a fheiliúnaí agus a bheidh sé.
I dtuarascáil a chuir iniúchóirí PwC i dtoll a chéile in 2019, dúradh go raibh lochtanna móra ar phleanáil agus ar bhuiséadú an togra. Cáineadh bord an ospidéil sa tuarascáil agus dúradh nár choinnigh na baill súil ar chostais éagsúla mar ba chóir.
Meastar anois gur thart ar €2.25 billiún costas an ospidéil nua. Ach nuair a fógraíodh an togra ar an gcéad dul síos in 2021, dúradh gur €450 milliún a chosnódh sé. Bhí an costas ag méadú go tráthrialta idir 2021-2024. Bhí an milleán faoi sin curtha ar ráta an bhoilscithe, ar an bpaindéim Covid-19 agus ar éilimh gan choinne ón tógálaí BAM.
Páirceáil.
Beagnach míle spás páirceála a chuirfear ar fáil san ospidéal, 575 acu le haghaidh cuairteoirí. Ach tá sé i gceist €10 sa ló ar a mhéad a ghearradh ar dhaoine as páirceáil san Ospidéal Náisiúnta Leanaí. Ábhar conspóide le blianta fada is ea na táillí arda páirceála a ghearrtar ar othair agus ar chuairteoirí in ospidéil ar fud na tíre.
Bina McLoughlin. Feirmeoir caorach agus cardálaí as Conamara ab ea Bina McLoughlin (1929–2001). Baisteadh “"the Queen of Connemara"” uirthi i ndeireadh a saoil.
Rugadh agus tógadh le Gaeilge i nGleann na nGeimhleach í, i ngar don Líonán i dtuaisceart Chonamara. Ba iad Peadar Mac Lochlainn agus Áine Seoighe a tuismitheoirí.
Chaith sí an chuid is mó dá saol fásta ina cónaí ina haonar ar fheirm i gCoilleach Bheag, achar gairid ón Líonán, áit a raibh tréad caorach ar chnoc aici.
Nuair a rinneadh an scannán "The Field" sa cheantar i ndeireadh na 1980idí, tugadh ról beag di. Bhí sí in ann a feisteas féin ar fad a chaitheamh as an mbailiúchán de sheanbhalcaisí a bhí aici..
Thacaigh sí go láidir le Fianna Fáil, go háirithe le hÉamon Ó Cuív, agus théadh sí amach ag stocaireacht ar a shon sna 1980idí agus sna 1990idí. Nuair a fuair sí bás i 2001, d'fhág sí a feirm agus a talamh, arbh fhiú thart ar mhilliún punt iad, le huacht ag Ó Cuív. Dhiúltaigh sé an tiomnacht, agus fágadh an talamh ag deirfiúracha McLoughlin a bhí ina gcónaí i Sasana.
Rinneadh gearrscannán faoina saol i 2018 dar teideal "The Queen of Connemara: The Extraordinary Life of Bina McLoughlin".
Kepler-452b. D'aimsigh NASA an réalta Kepler-452b ("Col Ceathrair na Cruinne" nó "Domhan a 2.0" uaireanta) atá 1800 bliain solais uainn i réaltbhuíon Cygnus. Fógraíodh gur aimsíodh é ar an 23 Iúil 2015. Tá tréithe Kepler-452b chomh cosúil lenár ndomhan féin go bhfuil NASA ag tabhairt Col Ceathrair na Cruinne nó Domhan a 2.0 air.
Cosúlachtaí leis an Domhan.
Le tamall anuas tá tonnta raidió ón spás amuigh ag teacht chugainn anseo sa domhan. Thagadh na tonnta seo ó réaltaí neodróin nó a leithéid nach féidir leo ach tonn raidió amháin a sheoladh. Ach le blianta beaga anuas tá tonnta raidió rithimeacha ag teacht chugainn le cuisle 5 nóiméad gach 22 nóiméad. Léiríonn taighde gurbh fhéidir na tonnta a bheith ag teacht ó áit ar bith laistigh de gha 15,000 bliain solais amach uainn.
De bharr nach bhfuil an trealamh ann chun anailís a dhéanamh ar na tonnta seo, agus pé teachtaireacht atá iontu a dhíchódú nó a fhreagairt tá roinnt den tuairim go mb'fhéidir go bhfuil daoine ag maireachtáil ar domhan a dó nó Kepler 452b, agus gur dream iad a bhfuil fearas teicneolaíochta níos forbartha acu ná mar atá ag an duine daonna.
Ferrari (idirdhealú). Monaróir carranna is ea Ferrari.
D'fhéadfadh é gurbh ionann Ferrari fosta agus:
An Rialachán Ginearálta maidir le Cosaint Sonraí. Is rialachán de chuid an Aontais Eorpaigh é an Rialachán Ginearálta maidir le Cosaint Sonraí, nó "GDPR" as Béarla, giorrúchán do "General Data Protection Regulation". Leagann an rialachán síos rialacha chosaint sonraí maidir le próiseáil sonraí pearsanta dhaoine nádúrtha, chomh maith le rialacha maidir le saorghluaiseacht sonraí den sórt sin.
Naisc sheachtracha.
Láithreán oifigiúíl an Aontais Eorpaigh faoin Rialachán Ginearálta maidir le Cosaint Sonraí https://gdprinfo.eu/ga/gdpr Dáta rochtana 14 Feabhra 2024
Microsoft Edge. Is brabhsálaí Gréasáin dílsithe trasardáin é Microsoft Edge a lainseáladh i 2015 agus a tháinig i gcomharba ar an mbrabhsálaí a bhí roimhe ag Microsoft, is é sin Microsoft Internet Explorer. Tá an brabhsálaí réamhshocraithe ar an gcóras oibriúcháin Windows 11. Ó Bhealtaine 2022 ar aghaidh, tá Edge sa dara háit ar liosta de na brabhsálaithe is mó in úsáid ar fud an domhain, taobh thiar de Google Chrome agus chun cinn ar Apple Safari, in úsáid ag 10% de ríomhairí pearsanta an domhain. I bhFeabhra 2023 d'fhógair Microsoft athruithe móra don bhrabhsálaí, ag cur cnaipe nua isteach le haghaidh Bing Chat, a d'athainmnigh siad níos déanaí sa bhliain mar Microsoft Copilot, bota comhrá bunaithe ar shamhail teanga mhór.
OpenAI. Is eagraíocht taighde Mheiriceánach sa réimse intleacht shaorga é OpenAI, bunaithe ar an 11 Nollaig 2015 agus lonnaithe i San Francisco, California. Tá siad tar éis roinnt samhlacha teanga móra a fhorbairt, GPT-1 go dtí GPT-4 ("Generative Pre-trained Transformer" nó Claochladán Giniúnach Réamhthraenáilte i nGaeilge), agus tá an bota comhrá ChatGPT bunaithe orthu siúd.
Google Chrome. Is brabhsálaí gréasáin dílsithe trasardáin é Chrome a d’fhorbair Google ó 2008 i leith, bunaithe ar an tionscadal Chromium saor in aisce atá ar siúl ar na córais oibriúcháin Windows, Mac, Linux, Android agus iOS.
Fógraíodh é ar an 11 Meán Fómhair 2008, an lá sular scaoileadh an chéad leagan béite. Nochtadh an chéad leagan cobhsaí ar an 11 Nollaig 2008. De réir na hinstitiúide StatCounter, ba é Google Chrome an brabhsálaí is mó a úsáidtear ar domhan i Meitheamh 2012, le thart ar an tríú cuid d'úsáideoirí ar fud an domhain. Ó Mhárta 2021, tá a sciar den mhargadh níos mó ná 65% nuair a chuirtear gach ardán san áireamh.
Forbairt.
Bunaithe ar an tuairim go bhfuil an t-am a chaitear ar an idirlíon ag méadú i gcónaí, chinn Google brabhsálaí a chruthú atá tapa, dinimiciúil agus nuálaíoch, d'fhonn am a shábháil ar thaobh amháin, ach freisin a oiriúnú d'ábhar na leathanach gréasáin a fhorbraíonn agus a éiríonn níos casta bliain i ndiaidh bliana. Go deimhin, níl sé i gceist gur brabhsálaí simplí a bheadh i Chrome, ach bogearra atá ceaptha chun feidhmiú na seirbhísí ar líne a bharrfheabhsú agus, ar deireadh thiar, chun néalríomhaireacht a chur chun cinn.
Ceadúnas.
Ní bogearra foinse oscailte é Google Chrome. Tá na comhaid dhénártha oifigiúla faoi réir Chomhaontú um Cheadúnas Úsáideora Deiridh ("EULA").
Neodracht na hÉireann. Is tír "neodrach" í Éire.
Stair.
Sna 1930idí, d'fhógair Éamon de Valera go bhfanfadh an tír amach ón gcogadh, agus an tír ag cloí le polasaí dian na neodrachta. Chuir Winston Churchill agus rialtas na Breataine an-bhrú air dul chun cogaidh i gcoinne na nGearmánach. Meastar go raibh de Valera ag iarraidh a thaispeáint don tsaol mhór gur tír neamhspleách í Éire. Ach is féidir a rá nárbh fhíor-neodracht í in aon chor, ach "neodracht i bhfabhar leis na Comhghuallaithe". 
ECAT.
Níl Éire in ECAT ach tá Rialtas na hÉireann ag comhoibriú le ECAT. Tá Éire i bpriacal ó ‘ghéarbhagairt ar muir’ ón Rúis agus ag an am céanna, tá Éire ag diúgaireacht ar ECAT maidir le cúrsaí cosanta.